仁敦岡書室

仁敦岡書室，又叫燕翼堂，係香港一間書室，喺新界元朗屏山，係屏山文物徑嘅文物之一，喺2009年11月6號被評定為香港法定古蹟。仁敦岡書室幾時起已無從考究，而嗰度嘅村民就流傳話，書室係屏山鄧族為咗紀念十四到十六世祖而起嘅。而又睇書室正門上面木匾額嘅刻字，書室曾經喺清朝同治九年做過大規模嘅維修。

仁敦岡書室嘅其中一個主要目的，就係培育族裏面嘅細路參加科舉，中華民國成立之後，仁敦岡書室仍然為族裏面嘅細路提供新式嘅教育，直到1930年先至被村內嘅達德學校取代咗。

仁敦岡書室亦係屏山鄧族嘅祠堂，供奉坑頭村鄧族先祖嘅木主，亦用嚟做宗族嘅聚會、傳統儀式同埋節慶活動嘅地方，例如搞春秋二祭、婚嫁喜事等等。

屏山文物徑—書室

香港法定古蹟
屏山 (香港)
香港書塾
香港鄧族建築